Першы раз Бягомль быў згаданы ў гістарычных крыніцах у 1582 годзе, калі яго жыхары вылучыліся тым, што разрабавалі біскупскі двор. Аж да Другой сусветнай ён нічым больш асабліва не запомніўся — хіба што частка яго жыхароў падтрымала паўстанне 1863–1864 гадоў, а ў 1870–1874 гг. тут быў пабудаваны спіртзавод, будынкі якога да гэтага часу захаваліся. У канцы XIX стагоддзя пасля двух паўстанняў, якія пракаціліся па Беларусі за трыццаць гадоў, на яе тэрыторыі наогул узвялі столькі бровараў, што гэта здаецца не выпадковасцю, а планамернай працай з насельніцтвам.